  Анжелика Тихонова корреспондент Удмуртиысь биатлонистка Ульяна Кайшева IBU Кубоклэн люкетаз нимаз ӵошатсконын кыкетӥ инты басьтӥз. Вожвылъяськон Финляндиысь Контиолахтиын 2-тӥ южтолэзе ортчиз. Со сярысь ивортэ Россиысь биатлонистъёслэн огазеяськонзылэн пресс-службаез. Нырысетӥ интыез мукетыз Россиысь спортсменка Екатерина Шумилова басьтӥз. Со кык мишеньзэ ӧз йӧтты но 15 иськем кыстӥськись бызьылон сюрессэ 46 минут 57,9 секунд ӵоже ортчиз. Улосысьтымы ӵошатскисьмы но кык мишеньзэ ӧз ворса но вормисьлэсь 22,2 секундлы бере кылиз. Куинетӥ луиз Швеция понна бызьылӥсь Ольга Алифировец. Тодэ вайытом, кемалась ик ӧвӧл Ульяна Кайшева Россилэн командаез чотын Сочиын ортчем Ожгар кужымъёслэн дунне шудонъёсазы пыриськиз но командаен ӵош патруль ӵошатсконъёсын азвесь медаль утӥз. Озьы ик спринт амалэн ӵошатсконын но суро эстафетаын кык туй медаль басьтӥз. Тегъёс: Спорт Биатлон Удмуртия УльянаКайшева  